钦定古今图书集成/理学汇编/学行典/第119卷 > 朱子大全集 > 《答游诚之》
## 钦定古今图书集成/理学汇编/学行典/第119卷 > 朱子大全集 > 《答游诚之》

心体固本静，然亦不能不动；其用固本善，然亦能流
而入于不善。夫其动而流于不善者，固不可谓心体
之本然，然亦不可不谓之心也，但其诱于物而然耳。
故先圣只说“操则存，舍则亡，出入无时，莫知其乡。”只
此一句，说得心之体用始终、真妄邪正无所不备。又
见得此心不操即舍，不出即入，别无闲处可安顿之
意。若如所论“出入有时者为心之正”，然则孔子所谓
“出入无时”者，乃心之病矣，不应却以“惟心之谓与”一
句直指而总结之也。所答石、吕二书写呈，但子约书
中语尚有病，当时不暇子细剖析，明者择焉可也。